b'\n_START_ARTICLE_\nVipavska dolina\n_START_PARAGRAPH_\nVipavska dolina le\xc5\xbei na zahodu Slovenije, na prehodu iz osrednje Slovenije v Furlansko ni\xc5\xbeino. Od vzhoda proti zahodu se nad dolino dvigujejo planote Nanos, Hru\xc5\xa1ica in rob Trnovskega gozda. Na jugu Vipavsko dolino od Krasa lo\xc4\x8dijo Vipavski gri\xc4\x8di. Na zahodu se Dolina kon\xc4\x8duje z Gori\xc5\xa1ko ravnjo. Dolina skupaj meri 310 kvadratnih kilometrov, v njej pa \xc5\xbeivi 63.052 prebivalcev. Povpre\xc4\x8dna gostota poselitve je 203 ljudje na kvadratni kilometer. Od povirja potoka Mo\xc4\x8dilnika pod Razdrtim do Gori\xc5\xa1ke ravnine ob dr\xc5\xbeavni meji z Italijo meri Vipavska dolina v dol\xc5\xbeino okrog 40\xc2\xa0km. V smeri od vzhoda proti zahodu se dolina deli na Zgornjo, Srednjo in Spodnjo Vipavsko dolino, najbolj poseljena je zgornja._NEWLINE_Dno doline je gladko, po sredini pa te\xc4\x8de reka Vipava, ki se nato izliva v So\xc4\x8do. Submediteransko podnebje Vipavske doline pomembno krojita neprestano menjavanje toplega, vla\xc5\xbenega jugozahodnega vetra, imenovanega mornik, in burje, mrzlega severovzhodnega vetra, ki ve\xc4\x8dkrat zapiha s Trnovske planote. Za dolino so zna\xc4\x8dilne mile zime in zmerno vro\xc4\x8da poletja ter okrog 1500\xc2\xa0mm letnih padavin z vi\xc5\xa1koma pozno spomladi in jeseni. Submediteranske naravne zna\xc4\x8dilnosti ima dolina zaradi me\xc5\xa1anja celinskih in sredozemskih podnebnih vplivov, ki vplivajo tudi na druge naravne dejavnike. Pri tem gre predvsem za vpliv na hidrolo\xc5\xa1ke razmere, rastje in prst, saj v dolini prevladuje eocenski fli\xc5\xa1. _NEWLINE_Gozdovi pora\xc5\xa1\xc4\x8dajo le tretjino povr\xc5\xa1ja Vipavske doline.'